עמית הלוי

עמית הלוי (נולד ב-5 ביוני 1971, י"ב בסיוון ה'תשל"א) הוא פוליטיקאי ישראלי וחבר הכנסת מטעם מפלגת הליכוד, שמשמש נציג מחוז ירושלים בתנועה. הוא ייסד את המכללה למדינאות, ועמד בראשה במשך 13 שנים.

==ביוגרפיה==
הלוי נולד בחיפה, בנם השני של שם-טוב (שמי) הלוי ועפרה הלוי לבית פרוש. הוא דור עשירי בארץ מצד אמו. אביו הוא מצאצאי גדולי רבני טורקיה, הרב חיים פלאג'י והרב חיים בכור הלוי (חיב"ה). סבו עלה לארץ ישראל בשנות ה-30 מאיזמיר שבטורקיה.

הלוי למד בישיבה התיכונית "יבנה" בחיפה והיה שחקן מצטיין בקבוצת הנוער של הפועל בכדורסל. בהמשך למד כעשר שנים בישיבת מרכז הרב, ושירת בצה"ל בחטיבה 7 של חיל השריון.

בשנות ה-90 היה פעיל מרכזי בתנועות המחאה נגד הנסיגה מרמת הגולן והסכמי אוסלו. עבודתו הציבורית הראשונה הייתה בין השנים 2000–2002, אז עסק בקליטת עולי ארצות הברית בגולן מטעם משרד השיכון.

בשנת 2001 התחתן ועבר ליישוב נגוהות שבדרום הר חברון. היה שותף להקמת שכונה חדשה בגבעה המערבית של היישוב וניהל בו מוסד חינוכי. בהמשך עברה המשפחה לירושלים ולגבע בנימין.

הלוי הוא בעל תואר ראשון בהיסטוריה ומדע המדינה מאוניברסיטת בר-אילן, ותואר שני במדיניות ציבורית מהאוניברסיטה העברית.

==המכללה למדינאות==
לאחר שעבר ליישוב קדומים שבשומרון, הקים הלוי בשנת תשס"ז (2007) יחד עם שותפו ד"ר אסף מלאך את "המכללה למדינאות" (אשר נקראה בראשית הדרך "המכללה למדינאות יהודית וחשיבה אסטרטגית"), כמוסד אינטלקטואלי המבוסס על הגות יהודית ציונית, במטרה להכשיר מדינאים ומנהיגי ציבור, "בעלי תודעה היסטורית, עומק מחשבתי ורוחב דעת". המכללה עברה אחרי שלוש שנים לירושלים ושם התבססה כבית ספר למנהיגות ציבורית. במהלך השנים במכללה הלוי פרסם מאמרים רבים וערך כמה ספרי לימוד לקורסים שונים של המכללה.

==פעילות פוליטית==
הלוי נבחר בשנת 2002 כחבר מרכז הליכוד וכחבר מזכירות הליכוד. בשנת 2017 הוזמן על ידי שרת התרבות והספורט, מירי רגב, לשמש כראש מטה במשרד ונשא בתפקיד זה במשך כשנתיים.

לקראת הבחירות לכנסת העשרים ואחת התמודד בבחירות המוקדמות בליכוד על משבצת מחוז ירושלים. הלוי ניצח בהתמודדות בהפרש גדול והוצב במקום ה-36 ברשימת הליכוד לכנסת ה-21. הליכוד זכה ב-35 מנדטים, והלוי לא נבחר לכנסת. ב-1 במאי 2019 הלוי הגיש עתירה לבית המשפט על תוצאות הבחירות, על פיה היו אי-סדרים בספירת הקולות ויש להוסיף קולות לליכוד, אך הכנסת פוזרה לפני שבית המשפט הכריע בעתירה. במהלך המשפט העלה הלוי טענות קשות על התנהלותה של ועדת הבחירות המרכזית והעומד בראשה שופט בית המשפט העליון חנן מלצר. הערעור נדחה כעבור שנתיים באפריל 2021.

בבחירות לכנסת ה-22 ובבחירות לכנסת ה-23 הוצב במקום ה-39 ברשימת הליכוד, ובשתי הפעמים לא נבחר לכנסת. ב-30 ביולי 2020 נכנס לכהן בכנסת ה-23 עם פרישתו של אמיר אוחנה במסגרת "החוק הנורווגי". במקביל הוא כיהן כחבר דירקטוריון קרן קיימת לישראל. בבחירות לכנסת ה-24 הוצב במקום ה-35 ברשימת הליכוד בכנסת ולא נבחר לכנסת.

לקראת הבחירות לכנסת העשרים וחמש, התמודד בפריימריז בליכוד על משבצת מחוז ירושלים והוצב במקום ה-36 ברשימה.<ref> </ref> הוא שב לכהן כחבר הכנסת לאחר שהשר עמיחי שיקלי התפטר מהכנסת במסגרת החוק הנורווגי, וצורף לוועדת חוץ וביטחון של הכנסת.

== חיים אישיים ==
הלוי מתגורר בירושלים. אשתו, הרבנית והמשפטנית עירית הלוי, היא אשת חינוך שהקימה בעבר מדרשה תורנית לבנות, ניהלה מכינה קדם-אקדמית וכיום היא ראש אולפנת צביה בירושלים. לזוג שישה ילדים.

==קישורים חיצוניים==

* 
* [https://www.facebook.com/MKAmitHalevi/posts/3146566858784597 נאום הבכורה] בכנסת
* עמית הלוי ב[https://www.youtube.com/watch?v=1esR4G0hM7w פודקאסט שומר סף עם גדי טאוב] יש לגלגל לאחור את מהפיכת אהרון ברק
* 
* 
* 
* 

מפרסומיו:
* [https://www.makorrishon.co.il/nrg/online/1/ART2/668/507.html אצל פייגלין אין בוחר – יש רק אלוהים], באתר nrg, 08 בינואר 2015
* [https://www.makorrishon.co.il/nrg/online/1/ART2/588/816.html לשבור את המשוואה,] באתר nrg, 25 ביוני 2014
* [https://www.makorrishon.co.il/nrg/online/1/ART2/600/827.html זה לא "טרור", זו הכרה דתית], באתר nrg, 25 ביולי 2014
* [http://www.20il.co.il/כחול-לבן-אשכנזי-חילוני-ועשיר-דעה/ ברית אחוסל"ים כחול-לבן], באתר ערוץ 20, 25 בפברואר 2019
* [https://www.israelhayom.co.il/opinion/616799 התנגדות למדינה יהודית: איום על קיומנו], באתר ישראל היום, 18 בדצמבר 2018
* [https://www.israelhayom.co.il/opinion/690449 מי ידאג לטוהר (ועדת) הבחירות], באתר ישראל היום, 8 בספטמבר 2019
* [https://www.israelhayom.co.il/opinion/265459 נתניהו הציב מול ארצות הברית קו אדום מוסרי], באתר ישראל היום, 11 במרץ 2015
* [https://musaf-shabbat.com/2015/08/14/ההחמצה-של-תורת-הרב-קוק-בימינו-עמית-הלו/amp/ ההחמצה של תורת הרב קוק בימינו], במוסף שבת בעיתון מקור ראשון, 14 באוגוסט 2015
* [https://www.makorrishon.co.il/opinion/228761/ הציונות הדתית – הגיע הזמן לצאת מהמגזר], בעיתון מקור ראשון, 13 במאי 2020
* [https://www.makorrishon.co.il/nrg/online/1/ART2/604/227.html גאונים, אבל לא רלוונטיים], באתר nrg, 4 באוגוסט 2014 [https://www.statesmanship.org.il/he/קהילת-המכללה/מחזור-יג/itemlist/category/116-מר-עמית-הלוי המאמרים של עמית הלוי] באתר של המכללה למדינאות

==הערות שוליים==

קטגוריה:בוגרי ישיבת מרכז הרב
קטגוריה:תלמידי הרב אברהם אלקנה שפירא
קטגוריה:בוגרי תיכון יבנה (חיפה)
קטגוריה:בוגרי האוניברסיטה העברית בירושלים
קטגוריה:ירושלים: אישים
קטגוריה:גבע בנימין: אישים
קטגוריה:חברי הכנסת העשרים ושלוש
קטגוריה:חברי הכנסת מטעם הליכוד
קטגוריה:חברי הכנסת העשרים ושלוש: חברי כנסת מכהנים במסגרת החוק הנורווגי
קטגוריה:חברי הכנסת העשרים וחמש: חברי כנסת מכהנים במסגרת החוק הנורווגי
קטגוריה:משפחת פרוש
קטגוריה:ישראלים שנולדו ב-1971